b"\n_START_ARTICLE_\nMuhammad Amin\n_START_SECTION_\nPrimer regnat\n_START_PARAGRAPH_\nMuhanmad Amin es va refugiar a Moscou on va demanar el tron al gran pr\xc3\xadncep Ivan que el 1482 va enviar un ex\xc3\xa8rcit des de Nijni N\xc3\xb3vgorod, que va arribar a Kazan per\xc3\xb2 el khan va demanar la pau, i finalment el gran pr\xc3\xadncep va cedir a Muhammad Amin un feu centrar a Koshira. El 1485 per causes no ben explicades, el gran pr\xc3\xadncep va enviar un altre ex\xc3\xa8rcit que va deposar a Ilham i va posar al tron a Muhammad Amin. Per\xc3\xb2 per alguna ra\xc3\xb3 aquest no va complaure al gran pr\xc3\xadncep que el 1486 va enviar un ex\xc3\xa8rcit que el va deposar i va restaurar a Ilham.\n_START_SECTION_\nSegon regnat\n_START_PARAGRAPH_\nNo van passar gaires mesos quan el gran pr\xc3\xadncep va enviar un ex\xc3\xa8rcit manat per Daniel Dimitrivitx Kholmskoi, Alexandre Vasilivitx Obolenskoi,  i altres que va sortir el 14 d'abril de 1487 i va arribar a Kazan el 24 de maig; Ilham es va rendir el juny i Muhammad Amin fou posat per segona vegada al tron per\xc3\xb2 el verdader governant fou el pr\xc3\xadncep Daniel Dimitrivitx Kholmskoi._NEWLINE_El 1489 el khan de Sib\xc3\xa8ria va enviar uns ambaixadors al gran pr\xc3\xadncep demanant l'alliberament d'Ilham per\xc3\xb2 la petici\xc3\xb3 fou rebutjada i encara se'ls va demanar entregar als rebels que s'havien refugiat al seu khanat. Muhammad Amin es va casar amb una filla de Musa, nebot de Timur i n\xc3\xa9t d'Edigu.\n_START_SECTION_\nConquesta russa de la rep\xc3\xbablica de Viatka i el principat d'Arsk\n_START_PARAGRAPH_\nEl gran pr\xc3\xadncep va aprofitar aquest temps de domini sobre Kazan per sotmetre la rep\xc3\xbablica de Viatka: quan Ivan III va atacar Klinov, la principal ciutat de Viatka, els ciutadans van expulsar als delegats del gran pr\xc3\xadncep; aquest va enviar un ex\xc3\xa8rcit que els va obligar a sotmetre's; les seves llibertats foren abolides i se'ls va donar una nova constituci\xc3\xb3 autocr\xc3\xa0tica i els notables, ciutadans i mercaders foren portats a Moscou amb les dones i fills i despr\xc3\xa9s els ciutadans reenviats a Borosk i els mercaders a Dimitrov. Els habitants de la rep\xc3\xbablica eren en gran part emigrants de N\xc3\xb2vgorod establerts amb els votiaks ugrofinesos des del segle XIII; el pa\xc3\xads anava entre el riu Kama i el Yug i entre la boca del Viatka i el Syssola; el seu comer\xc3\xa7 era principalment amb els permians i els b\xc3\xbalgars del Volga i t\xc3\xa0tars de Kazan per\xc3\xb2 prove\xc3\xafen a Moscou i a N\xc3\xb2vgorod amb grans estocs de pells; tamb\xc3\xa9 feien r\xc3\xa0tzies de saqueig a la zona del Kama i el Volga causant molts problemes a la gent de Vologda, Ustiuge, i el pa\xc3\xads del Dwina; a la part final del segle XIV les seves ciutats foren saquejades per Toktamix i van caure progressivament sota influ\xc3\xa8ncia del gran pr\xc3\xadncep. Just despr\xc3\xa9s de la conquesta de Viatka es va produir la del petit principat d'Arsk, que havia format part de la Bulg\xc3\xa0ria del Volga; els seus pr\xc3\xadnceps foren portats a Moscou i van jurar fidelitat a Ivan recuperant la llibertat.\n_START_SECTION_\nFinal del segon regnat\n_START_PARAGRAPH_\nEl 1493 Ivan III, per complaure al seu aliat el khan de Crimea Me\xc3\xb1li I Giray, va enviar a Abdul Latif (germ\xc3\xa0 de Muhammad Amin i fill de l'esposa de Me\xc3\xb1li) cobert d'honors a Kazan per\xc3\xb2 va refusar donar Koshira en feu a Mahmudek, fill de Mustaf\xc3\xa0_NEWLINE_Muhammad va fer algunes jugades desagradables als notables els quals finalment van decidir cridar a Mamuk Khan, un pr\xc3\xadncep de l'Horda de Xiban, perqu\xc3\xa8 els alliber\xc3\xa9s del seu jou. Mamuk va arribar el 1495 i va prendre el poder; Muhammad Amin va cridar als russos en ajut i el pr\xc3\xadncep Riapolovski al front d'un ex\xc3\xa8rcit va reprimir l'aixecament i va restaurar a Muhammad Amin obligant a Mamuk a fugir; per\xc3\xb2  quan els russos ja havien retornat a casa feia un mes, Mamuk va retornar i va expulsar a Muhammad Amin (hivern de 1495-1496).\n_START_SECTION_\nRefer\xc3\xa8ncia\n_START_PARAGRAPH_\nHoworth, Henry Hoyle. History of the Mongols, from the 9th to the 19th Century. Part II, division I. The so-called tartars of Russia and Central Asia.  Londres: Longmans, Green and Co, 1880."